Á sama tíma og það vantar sálfræðinga fá nýútskrifaðir sálfræðingar ekki starfsleyfi þar sem verklega þjálfun vantar í nám sálfræðinga á Íslandi. Námið hér á landi stenst ekki þær kröfur sem gerðar eru á hinum Norðurlöndunum.
Reglugerð um starfsleyfi sálfræðinga frá 2012 kveður á um verklega þjálfun meistaranema. Sú þjálfun er hins vegar hvergi í boði og nú fá nýútskrifaðir sálfræðingar ekki starfsleyfi en fram að þessu hefur verið veitt undanþága frá þessari kröfu. Tryggvi Guðjón Ingason, formaður Sálfræðingafélags Íslands, segir að ýmsar tillögur hafi komið fram um hvernig útfæra skuli verklegan þátt námsins. Boltinn sé hjá heilbrigðisráðuneytinu.
Nýlega var send inn sú hugmynd af hálfu heilbrigðisráðuneytisins að taka þetta út, sem er bara algjörlega útilokað af okkar hendi þar sem það myndi þá ekki uppfylla þær kröfur sem aðrar þjóðir gera til löggildra sálfræðinga.
Tryggvi segir óásættanlegt að námið hér á landi standist ekki kröfur annarra landa og málið verði ekki leyst með því að slaka á kröfunum eins og ráðuneytið hafi lagt til. Afleiðinganna sé þegar orðið vart því heilbrigðisstarfsfólk sem áður fékk sjálfkrafa starfsleyfi á Norðurlöndunum, fær það ekki lengur.
Nú lenda Íslendingar í því að fara í gengum sömu síu og allar aðrar þjóðir í Evrópu og ef það vantar eitthvað upp á menntunina í viðkomandi landi er líklegt að fólk lendi í vandræðum með að fá starfsréttindi. Og þannig er staðan núna? Við höfum fengið fréttir af því að minnst tveir sálfræðingar hafi lent í vandræðum með að fá starfsréttindi í Svíþjóð, til að mynda, út af starfsþjálfunarári.
Heilbrigiðsráðuneytið bendir á menntamálaráðuneytið sem ekki segist bera ábyrgð á reglugerð heilbrigisráðuneytisins. Tryggvi segir að Sálfræðingafélagið geri þá kröfu að ráðuneytin finni lausn, því ekki sé hægt að bíða lengur.
Það er vöntun á sálfræðingum inni á öllum stofnunum, og það eru til dæmis tveir sálfræðingar sem nýlega útskrifuðust sem fá ekki starfsleyfi, geta ekki farið að starfa. Þannig að þetta er bara hnútur sem þarf að leysa strax.
Nýtútskrifaðir sálfræðingar fá ekki starfsleyfi hér á landi þar sem verklega þjálfun vantar í námið. Minnst tveir sálfræðingar hafa lent í vandræðum í Svíþjóð því íslenska námið stenst ekki þær kröfur sem gerðar eru annars staðar á Norðurlöndunum.